**rely na slovakia ringu sa zmenilo na „destruction derby“**

**Orechová Potôň, 21. marec 2021 – Až 15 posádok nedojazdilo počas úvodného podujatia slovenského rely šampionátu, OMV MaxxMotion RALLY 2021 v uzavretom areáli okruhu SLOVAKIA RING. Absolútne víťazstvo si, podobne ako pri poslednom jesennom podujatí, odnáša poľská posádka Grzegorz Grzyb – Poradzisz Michal.**  
  
Na štart úvodnej rely sa nakoniec postavilo 54 posádok z piatich krajín Európy. Náročné trate v útrobách pretekárskeho okruhu sa postarali o množstvo kontaktov a vyradených posádok počas jednotlivých rýchlostných skúšok. Dve autá skončili „na streche“ pri prejazde retardérom na cieľovej rovinke okruhu, viaceré ostali stáť mimo cesty s odtrhnutými kolesami alebo technickými poruchami. Celkovo si posádky odkrútili 135 ostrých kilometrov v rámci 11 rýchlostných skúšok rozdelených do oboch dní víkendu.

V absolútnom poradí svoje prvenstvo obhájil minuloročný celkový víťaz a majster Slovenskej republiky Poliak Grzegorz Grzyb na Škoda Fabia Rally2 Evo z tímu RUFA MOTOR-SPORT. Druhá skončila slovenská posádka Jaro Melichárek – Martin Tureček z SK DER RALLY tímu na Škoda FABIA Rally2 Evo a tretie miesto si odniesla dvojica Igor Drotár – Imrich Ferencz na Škode FABIA R5.

Súboj predokoliek vyhrala prekvapivo poľská dvojica Kamil Bolek – Jastrzebski Lukasz na Peugeote 208. Nasledovala ich posádka tiež z Poľska Lewandowski Lukasz – Wróbel Jakub a pódium uzavreli bratia Kamil a Erik Švecovci zo Slovenska rovnako jazdiaci na Peogeote 208.

V triede „historikov“ si najlepšie počínali Lukáš Klust s Ivanom Ganádikom jazdiacich na ŠKODE FAVORIT 136L/A.

Počas víkendu sa odjazdil aj Slovenský rally pohár, v rámci ktorého si najviac bodov odviezol Ladislav Mokráň a Julius Kováč na vozidle Renault Clio Sport. Druhé miesto obsadili Hupka s Gregoríkom tiež na Renaulte Clio a tretie miesto patrilo minuloročným víťazom Polovka – Turcsýnyi na Seate Ibiza.

Podujatie sa konalo v uzavretom areáli, pred prázdnymi tribúnami s vylúčenou verejnosťou a za prísnych hygienických opatrení v zmysle nariadení Úradu verejného zdravotníctva SR pre organizovanie hromadných podujatí.

Ďalšie kolo pretekov slovenského šampionátu v rely je plánované na koniec mája pod Tatrami.

Nasledujúcim podujatím organizovaným v areáli pretekárskeho okruhu budú oficiálne majstrovstvá SR pretekov do vrchu pod názvom OMV MAXXMOTION HILL CLIMB RACE SLOVAKIA RING a to počas víkendu Veľkej noci  3. a 4. apríla 2021.  
Viac informácii o podujatí, kompletných výsledkoch či štartových listinách nájdete na oficiálnej stránke [www.slovakiaring.sk](http://www.slovakiaring.sk).

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie.*

**GENERÁLNYM REKLAMNÝM PARTNEROM OKRUHU JE OMV SLOVENSKO.**

**Ďalšie informácie:**

|  |  |
| --- | --- |
| Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk | Miroslav Majláth Predseda organizačného výboru mobil: +421 905 561 567 e-mail: mmajlath@gmail.com |